Hlina, Alojz, poslanec NR SR (2014-03-26):
Vážený pán predsedajúci, vážené kolegyne, kolegovia, vážna téma, rozložené vystúpenie. Ja sa dlhodobo venujem ľuďom, ktorí majú ťažké spanie, ľuďom, ktorí sa dúfajú, úfajú, že tu aj niekomu na nich záleží. Tak im pomáham vytvárať si obraz, aby si sami spravili obraz, že ako to tu funguje. Čiže ťažká téma, zaslúži si rozložené vystúpenie. Ja v prvom mojom vystúpení som tu nejakým spôsobom pomenoval niektoré veci a v druhom chcem dať, že čo ďalej, lebo ono je, viete, dnešným dňom svet nekončí a ľudí, verím, že bude zaujímať, že čo bude zajtra. I keď tú depresiu hroznú, čo vidno v tých ľuďoch, ako keby sa už aj báli pozrieť a spýtať sa, že čo zajtra bude. Čo teda povedať? A zastavím sa pri tom príbehu, ktorý tu hovoril pán Škripek. Existuje aj iný príbeh, ja som ho tu už, mimochodom, raz hovoril. Tí, ktorí ste ho nepočuli, poviem to ľuďom. Existuje pán Horváth z Nižnej Olšavy, invalidný dôchodca, ktorý má 180 eur invalidný dôchodok. Tento pán Horváth si požičal, myslím, že 850 eur, ho chudáka zblbli na nejakej akcii, hrnce, a hneď teda ku tým hrncom mu vrazili pod nos úverovú zmluvu, aby podpísal. Podpísal. Mal 24 splátok v nejakej sume, mal začať v júni, myslím, 2008 a skončil v júni 2010. Mal 24 rovnakých splátok. Teraz počúvajte dobre, vážení! Začal ako mal, skončil ako mal! V priebehu splácania sa s jednou splátkou omeškal o mesiac, s jednou myslím o tri dni a s jednou o päť dní. Celý jeho hriech. Ukrižujte ho! Nie? Rozštvrťte, hoďte do Dunaja! Ja tak telefón neplatím, priznávam, ani váš premiér tak telefón neplatí, náš premiér ešte, ani pán Galis tak telefón neplatí ako, ako tento chudák invalidný dôchodca, ktorý nemá nohu. A verte alebo neverte, po cirka troch rokoch mu prišla domov upomienka z firmy – a teraz hádajte dobre, z ktorej firmy – z firmy EX CREDIT, vážení. Z firmy vášho štátneho tajomníka mu prišla upomienka, že má zaplatiť penále 860?! Ak nie rovnako, tak neviem, či nie viac, ako si požičal. Áno, správne, pán Škripek, čo sme to za ľudia, alebo kto to tu povedal, beštie! Áno, čo sú to za ľudia, prosím vás? Čo sú to za ľudia? Jaj, to kolega Bublavý povedal: „Čo sú to za ľudia?“ Firma EX CREDIT, v určitom čase s odhaleným vlastníctvom pána vášho štátneho tajomníka, v súčasnosti údajne to neni, ale tam sa menila aj právna forma na akciovku. Budeme analyzovať v apríli. Prosím vás pekne, čo sú to za beštie? Sedia medzi vami. To treba tiež povedať. Budeme sledovať a to chcem povedať, lebo aj že čo ďalej. Budeme sledovať, tešme sa, dneska o 19.00 hod. sa pomôže ľuďom. Dúfam, že budete korektní, to, čo som upozorňoval aj v prvom, a poďme, poďme ale ďalej, poďme hlbšie do toho, ako pomáhať ľuďom. To znamená, poďme im pomáhať aj v tom, že keď sa im už stane – a stane sa –, aby si nemuseli zničiť život. To znamená, aby nejaké, či vedomé, častokrát nevedomé zakopnutie neznamenalo pre niekoho zničiť si život, že požičiam si 100 eur a zničím si život. Aby to už neznamenalo. Tak tam a vyjadrenie toho v právnej reči bude už v menej silnej forme, norme, ako je zákon, čo ja som mal tú snahu a vôľu, podľa mňa logiku to malo, aby to bolo v zákone. Dobre, údajne je vôľa dať to do vyhlášky, budem sledovať. Avšak z vyjadrení už pani Kučerovej mám obavu. Lebo my sme boli svedkami toho, že pani Kučerová, tu už, zastupujúc exekútorský stav, povedala, že exekútor má právo na spravodlivú odmenu. A to je presne tá pozičná obrana, ako sa, zdá sa, že celé to bude odvíjať. Budeme hovoriť o spravodlivosti pre exekútorov, ústavné práva pre exekútorov, ochrana ústavy. Áno, to budú a oni to budú vedieť aj povedať, právnicky tak, že to zamotá tých ľudí tak, že budú, nakoniec nebudú vedieť, že kde je pravda. Prosím vás, nepripustime túto hru, že odmena exekútorov je ústavné právo. Nepripustime, lebo je to hlúposť, absolútna hlúposť. Tak ako je hlúposť to, čo bolo povedané, a nebudem menovať, aby, však už tých nepriateľov mám dosť, nebudem si zväčšovať tú množinu. Z iných úst, ktorý povedal, že je protiústavné to, že osoba podnikateľ a osoba nepodnikateľ, že má iné náklady, že to je protiústavné. Prosím vás, nepristupujme na túto hru. Neskúšajme to. Dajte do tej vyhlášky, že to rozdelíte, že tá babka, tá dôchodkyňa bude mať tie náklady na vymoženie tej pohľadávky nižšie. Dajte to tam. A ešte jednu vec budem musieť odsledovať, a to tú DPH-čku, lebo tá DPH-čka tam naozaj nemá čo robiť. Štát spôsobil, častokrát spôsobil to, čo sa teraz deje. Tak nemá ani najmenšie morálne právo odtiaľ nejakú DPH-čku brať. A to už nehovorím o tom, že raz možno tú interpeláciu dám, že či vôbec sa nejaká k niekomu dostane. Čiže to treba odsledovať, vážení. To treba odsledovať v tom ďalšom štádiu. Počkáme si na správu pána Boreca, počkáme si na vykonávaciu vyhlášku, ktorá bude upravovať odmeny exekútorov, to som naozaj zvedavý. A za seba viem, že tu mi prípadne, ľudia, pomôžte mi, lebo niekedy fakt je dobre, keď cítite podporu. Keď nie, tak poďme hovoriť hlasno, že je to spravodlivé to meniť. Vidíte, že to má význam. Veci sa menia, ide to ťažko, ide to jak z chlpatej deky, ale trošku cirkusu, trošku upozorňovania, trošku argumentácie, dá sa. Čiže nevzdávajte sa. Hej? Dá sa to. Aj toto sa dá, lebo to má logiku, to má absolútnu logiku, len musia oni cítiť, že je tlak. Tlak je, len oni ho necítia alebo sa tvária, že neexistuje. Musíme to dokázať. Čiže správa pána Boreca, vykonal vyhlášky upravujúce a ja ešte jednu vec vám poviem, čo očakávam. Ja očakávam jednu vec a to sa budem pýtať. Očakávam čierne komando kukláčov v podchode, vo firme EUROMÁNIA, alebo jak sa oni volajú, očakávam čierne komando vo firme SMSCREDITS, mimochodom, firme, ktorú vyšetruje, už to existuje, tak ten ju vyšetruje v Anglicku, to je laundering money, to je proste, už sa, ja vám to, koho to zaujíma, ja vám to pošlem. Podľa mňa, ak naša polícia, ak naša SIS o tom nevie, tak si nezaslúži ani vindru. Ak nevedia o tom, kto je spoločníkom, kto je vlastníkom firmy SMSCREDITS, ktorá je tu inzertný guru v tejto krajine, inzertný kráľ. Ak to nevie, tak si nezaslúžia nič ani, ani vidnru. Lebo už iní to vedia. Lenže inde nemôžu podnikať, u nás môžu. Takže očakávam komando, zaistenie do predmetov, áno, očakávam, lebo definujeme niektoré skutočnosti, ktoré budú sa dať ľahšie uchopiť. Ako to mám povedať? Očakávam komando možno aj v budove J&T, v brlohu úžerníkov! Budova J&T Tower 115 vedľa Eurovey je brloh, je mekka úžerníkov. Tam sú všetci, vážení, tam sú všetci, COFIDIS, Profidis, či ja už ani neviem, Pohotovosť, mini pohotovosť, ešte nejaký credit, proste, dá sa povedať, že veľká väčšina ich je tam. Tam je mekka. Aj tam očakávam komando policajtov, ktorí budú zaisťovať predmety doličné. Ak sme vydali našich ľudí do rúk, do spárov týchto beštií, príbehy sme počuli a v apríli vám ešte nejaké poviem, tak teraz je našou povinnosťou a povinnosťou aj výkonných zložiek tých ľudí z tých spárov vytrhnúť. A niekde to bude znamenať aj to, že niekde to komando príde. A ja som zvedavý, či niekde to komando príde, vážení. Či ešte budete držať chrbát vašim ľuďom. Ďakujem.